FI Euroopan unionin virallinen lehti CE 84/952

(2004/C 84 E/1051)

KIRJALLINEN KYSYMYS E-1136/04

esittäjä(t): Erik Meijer (GUE/NGL) komissiolle

(15. huhtikuuta 2004)

Aihe: Euroopan parlamentin vaalien äänioikeus puuttuu 16,5 prosentilta Pohjois-Irlannin asukkaalta monimutkaisen vuosittaisen rekisteröinnin vuoksi

1. Onko komissio tietoinen, että Yhdysvalloissa voimassa olevan säännöksen vuoksi laillisesti äänioikeutetut eivät voi käyttää äänioikeuttaan, elleivät he rekisteröidy eri paikoissa sitä varten? Siksi merkittävä väestönosa, erityisesti pienituloisia, vähemmän koulutettuja, vammaisia tai henkilöitä, joilla on vain vähän tietämystä hallinnosta, ei voi käytännössä osallistua vaaleihin.

2. Onko komissio pannut merkille, että Pohjois-Irlannin vaalilakia muutettiin toukokuussa 2002 siten, että jokaisen äänestäjän on muualla Yhdistyneessä kuningaskunnassa ja Irlannin tasavallassa voimassa olevista säännöksistä poiketen rekisteröidyttävä vuosittain etukäteen jokaista äänestystä varten, ja toimitettava joka kerran valokuvat ja äänestysasiakirjat, minkä vuoksi äänestäjien määrä vähenee joka vuosi?

3. Onko komissio tietoinen, että jo nyt on varmaa, että 16,5 prosenttia Pohjois-Irlannin asukkaista eli 211000 henkilöä ei voi osallistua seuraaviin Euroopan parlamentin vaaleihin, ellei säännöksiä muuteta nopeasti?

4. Onko komissio kanssani samaa mieltä, että jos näillä uusilla rajoituksilla pyritään torjumaan petoksia, tähän tavoitteeseen päästäisiin parhaiten rekisteröimällä asukkaat kunnollisesti sekä rekisteröimällä kunnollisesti kaikki ne, joiden äänioikeutta on oikeuden päätöksen mukaisesti tilapäisesti rajoitettu, ajantasaistamalla vaalirekisterit nopeasti ja valvomalla kunnollisesti vaalihuoneita, jotta jokainen ääni-kelpoinen henkilö voisi aina äänestyspäivään asti päättää, ottaako hän osaa vaaleihin?

5. Onko komissiolla mitään keinoja Euroopan parlamentin vaaleja koskevien EU:n jäsenvaltioiden välisten sopimusten perusteella, jotka ovat olleet voimassa vuodesta 1979 lähtien, tai jollain muilla perusteilla varmistaa, että äänioikeutta ei rajoiteta Pohjois-Irlannissa kesäkuussa pidettävissä seuraavissa Euroopan parlamentin vaaleissa? Onko se valmis käyttämään tätä mahdollisuutta?

António Vitorinon komission puolesta antama vastaus

(30. huhtikuuta 2004)

Vaaliluetteloon kirjautuminen on osa vaalimenettelyjä, joiden sääntelystä vastaavat jäsenvaltiot. Siten kansallisten ja paikallisten vaalien vaalimenettelyihin sovelletaan jäsenvaltioiden kansallista lainsäädäntöä. Niin ikään Euroopan parlamentin vaaleista on säädetty vuoden 1976 säädöksen (1) 8 artiklassa, sellaisena kuin se on muutettuna neuvoston päätöksellä 2002/772/EY (2), että vaalimenettely toteutetaan kussakin jäsenvaltiossa kansallisen lainsäädännön mukaisesti. Vaalimenettelyjä ei siis ole yhdenmukaistettu yhteisön lainsäädännöllä, eivätkä jäsenvaltiot ole velvollisia tiedottamaan komissiolle vaalilainsäädäntönsä muutoksista.

(1) Päätöksen 76/787/EHTY, ETY, Euratom liitteenä oleva, 20 päivänä syyskuuta 1976 annettu säädös edustajien valitsemisesta Euroopan parlamenttiin yleisillä välittömillä vaaleilla, EYVL L 278, 8.10.1976.

(2) Neuvoston päätös 2002/772/EY, Euratom, tehty 25 päivänä kesäkuuta ja 23 päivänä syyskuuta 2002, päätöksen 76/787/EHTY, ETY, Euratom liitteenä olevan, edustajien valitsemisesta Euroopan parlamenttiin yleisillä välittömillä vaaleilla annetun säädöksen muuttamisesta, EYVL L 283, 21.10.2002.